Den rå kulde fra Øresund har bidt sig fast i den gamle værftsby, syd for Helsingborg. På gågaderne rundt Rådhuset, er det kun nogle få der trodser kulden denne dag i december. For mens regeringskrisen dominerer de svenske rigsmedier, så går livet videre i Landskrona.

Inde på Trädgårdscaféet sidder fire mænd og drikker kaffe og spiser lagkage eller de saffransgule luciaboller. De arbejdede sammen i mange år og efter pensionen mødes de her hver onsdag for at tale om stort og småt. Og de ryster bare på hovedet af det, der sker i Stockholm.

»Det er ren sandkasseniveau. De andre partier opfører sig som børnehavebørn«, siger en af mændene, som ikke vil sige sit navn.